CELEX: 32021R2066
Language: lt
Date: 2021-08-25 00:00:00
Title: Komisijos deleguotasis reglamentas (ES) 2021/2066 2021 m. rugpjūčio 25 d. kuriuo papildomas Europos Parlamento ir Tarybos reglamentas (ES) 2019/1022 nustatant išsamias įpareigojimo iškrauti tam tikrų vakarų Viduržemio jūros demersinių išteklių laimikį įgyvendinimo 2022–2024 m. laikotarpiu nuostatas

2021 11 26   
               
               
                  LT
               
               
                  Europos Sąjungos oficialusis leidinys
               
               
                  L 421/17
               
            
         KOMISIJOS DELEGUOTASIS REGLAMENTAS (ES) 2021/2066
         2021 m. rugpjūčio 25 d.
         kuriuo papildomas Europos Parlamento ir Tarybos reglamentas (ES) 2019/1022 nustatant išsamias įpareigojimo iškrauti tam tikrų vakarų Viduržemio jūros demersinių išteklių laimikį įgyvendinimo 2022–2024 m. laikotarpiu nuostatas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. birželio 20 d. Europos Parlamento ir Tarybos reglamentą (ES) 2019/1022, kuriuo nustatomas daugiametis vakarų Viduržemio jūros demersinių išteklių žvejybos valdymo planas ir iš dalies keičiamas Reglamentas (ES) Nr. 508/2014 (1), ypač į jo 14 straipsnį,
         kadangi:
         
                     (1)
                  
                  
                     Reglamentu (ES) 2019/1022 nustatomas daugiametis vakarų Viduržemio jūros demersinių išteklių žvejybos valdymo planas. To reglamento 14 straipsniu Komisijai suteikiami įgaliojimai priimti deleguotuosius aktus, kuriais tas reglamentas būtų papildytas nustatant išsamią įpareigojimo iškrauti visų vakarų Viduržemio jūros rūšių, dėl kurių toks įpareigojimas taikomas, išteklių laimikį ir atsitiktinį pelaginių rūšių žuvų, sužvejotų vykdant toje nuostatoje nurodytų išteklių žvejybą, laimikį įgyvendinimo tvarką;
                  
               
                     (2)
                  
                  
                     remiantis trimis bendromis rekomendacijomis, kurias 2016 m. Komisijai pateikė kelios tiesioginių žvejybos valdymo Viduržemio jūroje interesų turinčios valstybės narės (Graikija, Ispanija, Prancūzija, Kroatija, Italija, Kipras, Malta ir Slovėnija), Komisijos deleguotuoju reglamentu (ES) 2017/86 (2) nustatytas išmetimo į jūrą mažinimo planas, 2017 m. sausio 1 d. – 2019 m. gruodžio 31 d. taikytinas tam tikrai demersinei žvejybai Viduržemio jūroje. Tos trys bendros rekomendacijos buvo pateiktos atitinkamai dėl vakarų Viduržemio jūros, Adrijos jūros ir pietrytinės Viduržemio jūros dalies;
                  
               
                     (3)
                  
                  
                     pasikonsultavusios su Viduržemio jūros patariamąja taryba (MEDAC), 2021 m. gegužės 7 d. Ispanija, Prancūzija ir Italija (aukšto lygio grupė „Pescamed“) pateikė Komisijai bendrą rekomendaciją, kurioje siūloma pratęsti tam tikrų įpareigojimo iškrauti laimikį išimčių taikymą demersinei žvejybai vakarų Viduržemio jūroje;
                  
               
                     (4)
                  
                  
                     šią bendrą rekomendaciją 2021 m. gegužės 17–21 d. įvertino Žuvininkystės mokslo, technikos ir ekonomikos komitetas (ŽMTEK) (3);
                  
               
                     (5)
                  
                  
                     2021 m. liepos 21 d. aukšto lygio grupė „Pescamed“ pateikė atnaujintą bendrą rekomendaciją, kuri buvo suderinta su ŽMTEK vertinimu;
                  
               
                     (6)
                  
                  
                     kaip nurodyta Europos Parlamento ir Tarybos reglamento (ES) Nr. 1380/2013 (4) 18 straipsnyje, Komisija išnagrinėjo bendrą rekomendaciją atsižvelgdama į ŽMTEK vertinimą ir siekdama užtikrinti, kad ji būtų suderinama su atitinkamomis išsaugojimo priemonėmis, įskaitant įpareigojimą iškrauti laimikį;
                  
               
                     (7)
                  
                  
                     Komisija atkreipia dėmesį į tai, kad vakarų Viduržemio jūros rūšių žuvys sužvejojamos vienu metu ir labai įvairiais kiekiais, todėl sunku taikyti vienam ištekliui skirtą metodą. Be to, tų rūšių žuvis sužvejoja nedideli žvejybos laivai ir jos iškraunamos daugelyje skirtingų visoje pakrantėje išsidėsčiusių iškrovimo punktų, o tai lemia neproporcingas nepageidaujamo laimikio tvarkymo išlaidas;
                  
               
                     (8)
                  
                  
                     atnaujintoje bendroje rekomendacijoje siūloma 2022 m. pratęsti Reglamento (ES) Nr. 1380/2013 15 straipsnio 4 dalies b punkte nustatytos išgyvenamumu grindžiamos išimties taikymą dvigeldžiams moliuskams, t. y. šukutėms (Pecten jacobeus), venerupėms (Venerupis spp.) ir veneroms (Venus spp.), sužvejotoms mechanizuotomis dragomis (HMD). ŽMTEK priminė valstybėms narėms apie du atliekamus tyrimus, kuriuos užbaigus bus galima išsamiau įvertinti šukučių, venerupių ir venerų išgyvenamumą. Kadangi galutinių įrodymų dėl šių rūšių individų išgyvenamumo neturima, Komisija mano, kad, laukiant, kol bus pateikti atitinkami su išgyvenamumu susiję duomenys, šiame reglamente turėtų būti nustatyta vienus metus taikytina išgyvenamumu grindžiama išimtis. Iki 2022 m. gegužės 1 d. atitinkamos valstybės narės turėtų Komisijai pateikti atitinkamus tų trijų rūšių individų išgyvenamumo duomenis, kad STECF galėtų visapusiškai įvertinti išimties taikymo pagrįstumą, o Komisija galėtų ją peržiūrėti;
                  
               
                     (9)
                  
                  
                     atnaujintoje bendroje rekomendacijoje siūloma 2022, 2023 ir 2024 m. pratęsti išgyvenamumu grindžiamos išimties taikymą norveginiams omarams (Nephrops norvegicus), sužvejotiems demersiniais tralais (OTB, OTT, PTB, TBN, TBS, TB, OT, PT, TX). ŽMTEK nuomone, turima mokslinių įrodymų, kad liepos ir rugpjūčio mėnesiais tos rūšies individų išgyvenamumo rodiklis vakarų Viduržemio jūros ir kituose regionuose yra labai žemas. Kadangi kitu metų laiku išgyvenamumo rodikliai yra aukšti, Komisija, atsižvelgdama į žvejybos įrankių charakteristikas ir žvejybos praktikos bei ekosistemos ypatumus, mano, kad išgyvenamumu grindžiama išimtis turėtų būti pratęsta trejiems metams, tačiau netaikoma kiekvienų metų liepos ir rugpjūčio mėnesiais;
                  
               
                     (10)
                  
                  
                     atnaujintoje bendroje rekomendacijoje siūloma 2022, 2023 ir 2024 m. pratęsti išgyvenamumu grindžiamos išimties taikymą norveginiams omarams (Nephrops norvegicus), sužvejotiems bučiais ir gaudyklėmis (FPO, FIX). ŽMTEK nuomone, konkrečios šią išimtį pagrindžiančios informacijos turima nedaug. Tačiau atsižvelgdama į tai, kad ši žvejyba yra gana selektyvi, Komisija mano, kad išimties taikymas turėtų būti pratęstas trejiems metams;
                  
               
                     (11)
                  
                  
                     atnaujintoje bendroje rekomendacijoje siūloma 2022 ir 2023 m. pratęsti išgyvenamumu grindžiamos išimties taikymą raudonpelekiams pagelams (Pagellus bogaraveo), sužvejotiems žvejybos įrankiais su kabliukais ir ūdomis (LHP, LHM, LLS, LLD, LL, LTL, LX). ŽMTEK nuomone, šią išimtį pagrindžiančių įrodymų buvo pateikta, tačiau reikėtų atlikti papildomų mokslinių tyrimų, per kuriuos būtų tiesiogiai stebimas į jūrą išmetamų žuvų išgyvenamumas. Komisija mano, kad išimties taikymas turėtų būti pratęstas dvejiems metams;
                  
               
                     (12)
                  
                  
                     atnaujintoje bendroje rekomendacijoje siūloma 2022 ir 2023 m. pratęsti išgyvenamumu grindžiamos išimties taikymą europiniams omarams (Homarus gammarus) ir paprastiesiems langustams (Palinuridae), sužvejotiems tinklais (GNS, GN, GND, GNC, GTN, GTR, GEN) ir bučiais bei gaudyklėmis (FPO, FIX). ŽMTEK nuomone, įrodymų, rodančių, kad išimties taikymo poveikis išgyvenamumui greičiausiai būtų nedidelis, buvo pateikta, tačiau reikėtų atlikti papildomų mokslinių tyrimų, per kuriuos būtų tiesiogiai stebimas į jūrą išmetamų individų išgyvenamumas. Komisija mano, kad išimties taikymas turėtų būti pratęstas dvejiems metams;
                  
               
                     (13)
                  
                  
                     bendroje rekomendacijoje pateikta atnaujintų mokslinių įrodymų dėl neproporcingų nepageidaujamo laimikio tvarkymo išlaidų. ŽMTEK atkreipė dėmesį į pateiktus išlaidų padidėjimo įverčius, tačiau pabrėžė, kad sunku nuspręsti, kokio masto išlaidos yra neproporcingos. ŽMTEK pažymėjo, kad pateikta informacija apie neproporcingas išlaidas galėtų būti papildyta ir kad reikėtų atlikti išimties taikymo poveikio vertinimą. Be to, ŽMTEK nurodė, kad pirmiausia turėtų būti siekiama sumažinti nepageidaujamo laimikio kiekį, naudojant selektyviosios žvejybos įrankius arba nustatant saugomas jūrų teritorijas. Komisija palankiai vertina aukšto lygio grupės „Pescamed“ įsipareigojimą toliau imtis su selektyvumu ir žvejybos tam tikrose teritorijose apribojimais susijusių veiksmų, nes tai yra prioritetas siekiant sumažinti nepageidaujamą laimikį. ŽMTEK pažymėjo, kad bendras de minimis principas taikomas plačiai rūšių, kurių žuvų išmetimo į jūrą rodikliai labai įvairūs, grupei, tačiau išreiškė nuomonę, kad toks platus taikymas, atsižvelgiant į žvejybos vakarų Viduržemio jūroje sudėtingumą, yra pagrįstas. Be to, ŽMTEK nuomone, nustačius individualias de minimis išimtis atskiroms rūšims greičiausiai reikėtų taikyti daug atskirų išimčių, kurias būtų taip pat sunku kontroliuoti. Komisija mano, kad išimties taikymas turėtų būti pratęstas nustatant siūlomus procentinius dydžius;
                  
               
                     (14)
                  
                  
                     savo bendroje rekomendacijoje valstybės narės atnaujino įsipareigojimą didinti žvejybos įrankių selektyvumą remiantis dabartinių mokslinių tyrimų programų rezultatais, kad būtų sumažintas ir apribotas nepageidaujamas laimikis, visų pirma laimikis, kurį sudaro mažiausio išteklių išsaugojimą užtikrinančio orientacinio dydžio nesiekiantys individai;
                  
               
                     (15)
                  
                  
                     be to, siekdamos sumažinti žuvų jauniklių mirtingumą, valstybės narės savo bendroje rekomendacijoje įsipareigojo nustatyti daugiau žvejybos draudimo rajonų, jei turima įrodymų, kad juose esama žuvų jauniklių santalkų. Atnaujintoje bendroje rekomendacijoje siūlomos priemonės atitinka Reglamento (ES) Nr. 1380/2013 15 straipsnio 4 dalį, 15 straipsnio 5 dalies b ir c punktus ir 18 straipsnio 3 dalį;
                  
               
                     (16)
                  
                  
                     šiame reglamente nustatytos priemonės daro tiesioginį poveikį Sąjungos laivų žvejybos sezono planavimui ir susijusiai ekonominei veiklai, todėl šis reglamentas turėtų įsigalioti iš karto, kai tik bus paskelbtas. Jis turėtų būti taikomas nuo 2022 m. sausio 1 d.,
                  
               PRIĖMĖ ŠĮ REGLAMENTĄ:
         
            1 straipsnis
            Įpareigojimo iškrauti laimikį įgyvendinimas
            Reglamento (ES) Nr. 1380/2013 15 straipsnio 1 dalyje nustatytas įpareigojimas iškrauti laimikį pagal šį reglamentą taikomas demersinei žvejybai vakarų Viduržemio jūros Sąjungos vandenyse.
         
         
            2 straipsnis
            Terminų apibrėžtys
            Šiame reglamente vartojamų terminų apibrėžtys:
            
                        a)
                     
                     
                        GFCM geografiniai parajoniai – Bendrosios Viduržemio jūros žvejybos komisijos (GFCM) geografiniai parajoniai, apibrėžti Europos Parlamento ir Tarybos reglamento (ES) Nr. 1343/2011 (5) I priede;
                     
                  
                        b)
                     
                     
                        vakarų Viduržemio jūra – GFCM 1, 2, 5, 6, 7, 8, 9, 10, 11.1, 11.2 ir 12 geografiniai parajoniai.
                     
                  
         
            3 straipsnis
            Išgyvenamumu grindžiamos išimtys
            
               1.   Reglamento (ES) Nr. 1380/2013 15 straipsnio 4 dalies b punkte rūšims, kurių individams, remiantis moksliniais įrodymais, būdingas didelis išgyvenamumas, nustatyta įpareigojimo iškrauti laimikį išimtis vakarų Viduržemio jūroje taikoma:
               
                           a)
                        
                        
                           šukutėms (Pecten jacobeus), sužvejotoms mechanizuotomis dragomis (HMD), iki 2022 m. gruodžio 31 d.;
                        
                     
                           b)
                        
                        
                           venerupėms (Venerupis spp.), sužvejotoms mechanizuotomis dragomis (HMD), iki 2022 m. gruodžio 31 d.;
                        
                     
                           c)
                        
                        
                           veneroms (Venus spp.), sužvejotoms mechanizuotomis dragomis (HMD), iki 2022 m. gruodžio 31 d.;
                        
                     
                           d)
                        
                        
                           norveginiams omarams (Nephrops norvegicus), kiekvienais metais sausio–birželio mėn. ir rugsėjo–gruodžio mėn. sužvejotiems visais demersiniais tralais (OTB, OTT, PTB, TBN, TBS, TB, OT, PT, TX) iki 2024 m. gruodžio 31 d.;
                        
                     
                           e)
                        
                        
                           norveginiams omarams (Nephrops norvegicus), sužvejotiems bučiais ir gaudyklėmis (FPO, FIX), iki 2024 m. gruodžio 31 d.;
                        
                     
                           f)
                        
                        
                           raudonpelekiams pagelams (Pagellus bogaraveo), sužvejotiems žvejybos įrankiais su kabliukais ir ūdomis (LHP, LHM, LLS, LLD, LL, LTL, LX), iki 2023 m. gruodžio 31 d.;
                        
                     
                           g)
                        
                        
                           europiniams omarams (Homarus gammarus), sužvejotiems tinklais (GNS, GN, GND, GNC, GTN, GTR, GEN) ir bučiais bei gaudyklėmis (FPO, FIX), iki 2023 m. gruodžio 31 d.;
                        
                     
                           h)
                        
                        
                           paprastiesiems langustams (Palinuridae), sužvejotiems tinklais (GNS, GN, GND, GNC, GTN, GTR, GEN) ir bučiais bei gaudyklėmis (FPO, FIX), iki 2023 m. gruodžio 31 d.
                        
                     
            
               2.   1 dalyje nurodytomis aplinkybėmis sužvejotos šukutės (Pecten jacobeus), venerupės (Venerupis spp.), veneros (Venus spp.), norveginiai omarai (Nephrops norvegicus), raudonpelekiai pagelai (Pagellus bogaraveo), europiniai omarai (Homarus gammarus) ir paprastieji langustai (Palinuridae) nedelsiant paleidžiami tame pačiame rajone, kuriame buvo sužvejoti.
            
            
               3.   Tiesioginių žvejybos valdymo Viduržemio jūroje interesų turinčios valstybės narės iki 2022 m. gegužės 1 d. Komisijai pateikia papildomus išmetimo į jūrą duomenis ir kitą aktualią mokslinę informaciją, pagrindžiančius 1 dalies a, b ir c punktuose nustatytos išimties taikymą. Pateiktus duomenis ir informaciją ne vėliau kaip iki 2022 m. liepos 31 d. įvertina ŽMTEK.
            
         
         
            4 straipsnis
            
               De minimis
               išimtys
            
            Nukrypstant nuo Reglamento (ES) Nr. 1380/2013 15 straipsnio 1 dalies, pagal to reglamento 15 straipsnio 4 dalies c punktą į jūrą išmesti leidžiama šiuos nurodytų rūšių žuvų kiekius:
            
                        a)
                     
                     
                        europinių jūrinių lydekų (Merluccius merluccius) ir kefalinių (Mullus spp.) – 2022 ir 2023 m. ne daugiau kaip 5 % bendro metinio laivų, naudojančių demersinius tralus, sužvejoto tų rūšių žuvų laimikio;
                     
                  
                        b)
                     
                     
                        europinių jūrinių lydekų (Merluccius merluccius) ir kefalinių (Mullus spp.) – 2022 ir 2023 m. ne daugiau kaip 1 % bendro metinio laivų, naudojančių žiauninius ir sieninius tinklus, sužvejoto tų rūšių žuvų laimikio;
                     
                  
                        c)
                     
                     
                        paprastųjų vilkešerių (Dicentrarchus labrax), mažųjų sargų (Diplodus annularis), dryžųjų dančiukų (Diplodus puntazzo), baltųjų sargų (Diplodus sargus), snapasnukių sargų (Diplodus vulgaris), gruperių merų (Epinephelus spp.), atlantinių dumblarausių karosų (Lithognathus mormyrus), sidabrinių pagelų (Pagellus acarne), raudonpelekių pagelų (Pagellus bogaraveo), raudonųjų pagelų (Pagellus erythrinus), paprastųjų pagrų (Pagrus pagrus), amerikinių rudųjų černų (Polyprion americanus), europinių jūrų liežuvių (Solea solea), auksaspalvių doradų (Sparus aurata) ir ilganosių rausvųjų krevečių (Parapenaeus longirostris) – 2022 ir 2023 m. ne daugiau kaip 5 % bendro metinio laivų, naudojančių demersinius tralus, sužvejoto tų rūšių žuvų laimikio;
                     
                  
                        d)
                     
                     
                        paprastųjų vilkešerių (Dicentrarchus labrax), mažųjų sargų (Diplodus annularis), dryžųjų dančiukų (Diplodus puntazzo), baltųjų sargų (Diplodus sargus), snapasnukių sargų (Diplodus vulgaris), gruperių merų (Epinephelus spp.), atlantinių dumblarausių karosų (Lithognathus mormyrus), sidabrinių pagelų (Pagellus acarne), raudonpelekių pagelų (Pagellus bogaraveo), raudonųjų pagelų (Pagellus erythrinus), paprastųjų pagrų (Pagrus pagrus), amerikinių rudųjų černų (Polyprion americanus), europinių jūrų liežuvių (Solea solea) ir auksaspalvių doradų (Sparus aurata) – 2022 ir 2023 m. ne daugiau kaip 3 % bendro metinio laivų, naudojančių žiauninius ir sieninius tinklus, sužvejoto tų rūšių žuvų laimikio;
                     
                  
                        e)
                     
                     
                        paprastųjų vilkešerių (Dicentrarchus labrax), mažųjų sargų (Diplodus annularis), dryžųjų dančiukų (Diplodus puntazzo), baltųjų sargų (Diplodus sargus), snapasnukių sargų (Diplodus vulgaris), gruperių merų (Epinephelus spp.), atlantinių dumblarausių karosų (Lithognathus mormyrus), sidabrinių pagelų (Pagellus acarne), raudonųjų pagelų (Pagellus erythrinus), paprastųjų pagrų (Pagrus pagrus), amerikinių rudųjų černų (Polyprion americanus), europinių jūrų liežuvių (Solea solea) ir auksaspalvių doradų (Sparus aurata) – 2022 ir 2023 m. ne daugiau kaip 1 % bendro metinio laivų, naudojančių žvejybos įrankius su kabliukais ir ūdas, sužvejoto tų rūšių žuvų laimikio.
                     
                  
         
            5 straipsnis
            Įsigaliojimas ir taikymas
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas nuo 2022 m. sausio 1 d. iki 2024 m. gruodžio 31 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. rugpjūčio 25 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 172, 2019 6 26, p. 1.
         
            (2)  2016 m. spalio 20 d. Komisijos deleguotasis reglamentas (ES) 2017/86, kuriuo nustatomas tam tikrai priedugnio žvejybai Viduržemio jūroje taikomas žuvų išmetimo į jūrą mažinimo planas (OL L 14, 2017 1 18, p. 4).
         
            (3)  2021 m. Žuvininkystės mokslo, technikos ir ekonomikos komiteto ataskaitos „Bendrų rekomendacijų dėl įpareigojimo iškrauti laimikį vertinimas“ (STECF-21-05), Europos Sąjungos leidinių biuras, Liuksemburgas. Su dokumentu galima susipažinti adresu https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (4)  2013 m. gruodžio 11 d. Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22).
         
            (5)  2011 m. gruodžio 13 d. Europos Parlamento ir Tarybos reglamentas (ES) Nr. 1343/2011 dėl tam tikrų žvejybos BVJŽK (Bendrosios Viduržemio jūros žvejybos komisijos) susitarimo rajone nuostatų, kuriuo iš dalies keičiamas Tarybos reglamentas (EB) Nr. 1967/2006 dėl žuvų išteklių tausojančio naudojimo Viduržemio jūroje valdymo priemonių (OL L 347, 2011 12 30, p. 44).